旦日城東渡汝水與鄰幾飲别歸作五言寄之
作者：劉敞
朝代：宋

paragraphs: 繁霜墮衆木，朝光破初寒。
游子侵旦發，隱忍行旅艱。
走馬東郊門，别愁莽無端。
川長不可厲，泛舟觸波瀾。
相及墟落遠，解驂請盤桓。
班荆道路側，酌酒還據鞍。
殊鄉閲人多，浮俗見子難。
結交形骸外，生計出處間。
江湖天一涯，冰雪歳欲闌。
昔賢往不反，子陵與伯鸞。
東游信不惡，相望終永歎。